b'\n_START_ARTICLE_\nWilhelm Balthasar\n_START_SECTION_\n\xc5\xbdivljenjepis\n_START_PARAGRAPH_\nWilhelm Balthasar je od leta 1933 do leta 1935 slu\xc5\xbeil v artilerijskem polku nem\xc5\xa1kega Wehrmachta, nato pa je bil s \xc4\x8dinom poro\xc4\x8dnika preme\xc5\xa1\xc4\x8den k Luftwaffe. Novembra 1936 se je pridru\xc5\xbeil Legiji Kondor, kjer je bil dodeljen k Aufkl\xc3\xa4rerkette Kampfgruppe K/88._NEWLINE_Svojo prvo zra\xc4\x8dno zmago je dosegel 20. januarja 1937, ko je v \xc5\xa1panski dr\xc5\xbeavljanski vojni opravljal izvidni\xc5\xa1ko nalogo, opazil in sestrelil republikanskega lovca Polikarpov I-16. 15. marca 1937 je bil preme\xc5\xa1\xc4\x8den k Aufkl\xc3\xa4rungsgruppe A/88, kjer je letel z letalom Heinkel He 112._NEWLINE_Septembra 1937 je bil preme\xc5\xa1\xc4\x8den k Jagdgruppe J/88, kjer je dosegel dodatnih \xc5\xa1est zra\xc4\x8dnih zmag, med katerimi so bili \xc5\xa1tirje bombniki Tupoljev SB-2, ki jih je sestrelil 7. februarja 1938. V Nem\xc4\x8dijo se je vrnil po 17. mesecih in 465. opravljenih bojnih nalogah, 23. marca 1938. Za sedem dose\xc5\xbeenih zra\xc4\x8dnih zmag in zasluge v boju je bil odlikovan s \xc5\xa0panskim kri\xc5\xbeem v zlatu z me\xc4\x8di in diamanti._NEWLINE_Ob izbruhu druge svetovne vojne je bil Balthasar Staffelkapit\xc3\xa4n 1./JG 1, s to enoto pa je sodeloval tudi pri invaziji na Poljsko ter kasneje pri nem\xc5\xa1kem vdoru v de\xc5\xbeele Beneluksa, preko katerih so vdrli v Francijo. V bojih nad Belgijo in Nizozemsko je dosegel svoje prve zra\xc4\x8dne zmage v drugi svetovni vojni, ko je 11. maja 1940 sestrelil tri belgijske dvokrilne lovce Gloster Gladiator in francoskega lovca Morane Saulnier. 23. maja je v bli\xc5\xbeini mesta Douai v Franciji sestrelil tri britanske lovce Hawker Hurricane, 26. maja je nad Francijo sestrelil \xc5\xa1e dva britanska lovca Supermarine Spitfire, 5. junija pa pet francoskih letal za zmage od 20 do 24. \xc5\xbde naslednji dan je dosegel nove \xc5\xa1tiri zmage (25-28). Stotnik Balthasar je bil za svoje uspehe 14. junija 1940 odlikovan z Vite\xc5\xa1kim kri\xc5\xbeem \xc5\xbeeleznega kri\xc5\xbea. S tem je postal za Wernerjem M\xc3\xb6ldersom \xc5\xa1ele drugi pilot, ki je prejel to visoko nem\xc5\xa1ko odlikovanje. Poleg uspehov v zraku je na tleh uni\xc4\x8dil \xc5\xa1e 13 sovra\xc5\xbenih letal, kar pa v Nem\xc4\x8diji ni \xc5\xa1telo za zmago. Med francosko kampanjo je bil Balthasar najuspe\xc5\xa1nej\xc5\xa1i letalski as._NEWLINE_5. julija se je 1./JG 1 preimenoval v  7./JG 27, 1. septembra 1940 pa je Balthasar postal Gruppenkommandeur III./JG 3. 4. septembra, je bil na bojni nalogi nad Canterburyjem v Angliji med spopadom z britanskimi Spitfiri iz 222. skvadrona RAF zadet in ranjen v nogo. Kljub te\xc5\xbekim ranam je Balthasar \xc5\xbee po dveh tednih okreval in se vrnil v enoto. 23. septembra mu je uspelo s samo 88 izstreljenimi naboji in granatami sestreliti dva britanska Spitfira, novembra pa se je moral vrniti v bolni\xc5\xa1nico zaradi slabo zaceljenih ran, dobljenih v boju v za\xc4\x8detku septembra._NEWLINE_Balthasar je 16. februarja 1941 postal komodor JG 21. S to enoto je med 22. in 27. junijem dosegel devet zra\xc4\x8dnih zmag, med katerimi je pet britanskih bombnikov Bristol Blenheim sestrelil na nalogi 23. junija 1941 (32-40). Za \xc5\xa1tirideset zra\xc4\x8dnih zmag je bil 2. julija 1941 odlikovan s hrastovimi listi k vite\xc5\xa1kemu kri\xc5\xbeu (Nr 17). \xc5\xbde naslednji dan je sodeloval na bojni nalogi v bli\xc5\xbeini mesta Aire v Franciji. Kmalu se je zapletel v spopad z britanskimi lovci. Med strmoglavim manevrom, ki ga je izvedel med bojem, se je njegovemu Messerschmittu Bf 109 F-4 (W.Nr. 7066) odtrgalo krilo, zaradi \xc4\x8desar je strmoglavil jugovzhodno od mesta St Omer. Posmrtno so Wilhelma Balthasarja povi\xc5\xa1ali v voja\xc5\xa1ki \xc4\x8din majorja; pokopali pa so ga z voja\xc5\xa1kimi \xc4\x8dastmi na voja\xc5\xa1kem pokopali\xc5\xa1\xc4\x8du iz prve svetovne vojne v Flandriji. Njegov grob le\xc5\xbei zraven njegovega o\xc4\x8deta, ki je izgubil \xc5\xbeivljenje v prvi svetovni vojni._NEWLINE_Wilhelm Balthasar je v svoji voja\xc5\xa1ki karieri dosegel 47 zra\xc4\x8dnih zmag. Sedem zmag je dosegel v \xc5\xa1panski dr\xc5\xbeavljanski vojni, 40 pa med drugo svetovno vojno. Med letoma 1939 in 1941 je sodeloval na okoli 300 bojnih nalogah, v \xc5\xa0paniji pa kar na 465.'